|  |  |
| --- | --- |
| Statsråd Solveig Horne |  |
| Barne- likestillings- og inkluderingsdepartementet |  |
| Postboks 8036 Dep |  |
| 0030 Oslo |  |
|  | Vår fil: B16-BTL011 |
|  | Vårt arkiv: 401 |
|  | Saksbehandler: Berit Therese Larsen |

Oslo, 11. november 2016

**FFOs hovedkrav til Statsbudsjettet for 2017**

Funksjonshemmedes Fellesorganisasjon (FFO) oversender med dette våre hovedkrav til statsbudsjettet for 2018. Vi viser til vår avtale med regjeringen og ber om at kravene danner utgangspunkt for møtet i Kontaktutvalget 2016.

FFO setter søkelys på tre områder:

* **FFO ber regjeringen i samarbeid med organisasjonene utarbeide en helhetlig handlingsplan for funksjonshemmede, slik FN-konvensjonen for funksjonshemmedes rettigheter stiller krav om.**
* **Flere funksjonshemmede i arbeid i kraft av fire-parts samarbeid.**
* **Styrking av rammevilkår for funksjonshemmedes organisasjoner, og bevilgninger til utvikling av likemannsordningen og brukermedvirkning.**

FFO er Norges største og eldste paraplyorganisasjon for organisasjoner av funksjonshemmede og kronisk syke. Til sammen har våre 80 organisasjoner 350.000 medlemmer. Det å leve med en funksjonshemning eller kronisk sykdom berører mange av livets forhold.

FFOs arbeidsområde er derfor omfattende, og vi adresserer flere fagdepartement med detaljerte krav på de ulike politikkområdene. Våre detaljerte krav til budsjettet for 2018 oversender vi til de respektive departementene før jul i år. Disse kravene skal følges opp med møter med politisk ledelse i de respektive departementene. FFOs krav til de årlige statsbudsjettene er en god illustrasjon på hvordan det er å leve med funksjonshemning eller kronisk sykdom i det norske samfunnet i dag.

**En helhetlig handlingsplan**

**FFOs krav:**

FFO ber regjeringen i samarbeid med organisasjonene utarbeide en helhetlig handlingsplan for funksjonshemmede slik FN-konvensjonen for funksjonshemmedes rettigheter stiller krav om.

FN-konvensjonen for rettighetene til funksjonshemmede (CRPD) stiller krav om at det utarbeides en helhetlig plan for gjennomføring av konvensjonen. Dette er også en av hovedanbefalingene til utvalget for rettighetene til utviklingshemmede[[1]](#footnote-1). Alle de nordiske landene har en slik plan, med unntak av selvstyreområdene Færøyene og Grønland. Norge har ikke hatt en slik plan siden 2001.

Sivilt samfunn leverte i 2015 alternativ rapport til FN-komiteen på CRPD. Den viser brudd på flere områder, blant annet får mange ikke oppfylt rettighetene sine i praksis og det er store forskjeller innen kommunene i dette. Det er et alvorlig rettssikkerhetsproblem for funksjonshemmede. En av de viktigste anbefalingene i alternativrapporten er at staten bør utarbeide en helhetlig handlingsplan for funksjonshemmede. Det er på høy tid med en ny slik helhetlig plan.

En handlingsplan må bidra til målet om full samfunnsmessig likestilling og deltakelse for funksjonshemmede, og dekke alle samfunnsområder og sektorer opp mot CRPD. Den må blant annet sikre at konvensjonen blir en naturlig del av all politikk og beslutningsvirksomhet, den må ha tiltak som sikrer gjennomføring på lokalt nivå i kommuner og fylkeskommuner, og ikke minst tverrfaglig koordinering og helhetlig politikk mellom aktuelle departementer.

Et viktig tiltak er styrking av tilsynsmyndighetene. Det vil sikre at flere får sine rettigheter oppfylt, uavhengig av hvor de bor. Bevisstgjøring og opplæring i konvensjonens krav for fagfolk i staten, fylkeskommuner og kommuner er også viktig i en handlingsplan. Handlingsplanen må videre ha både kortsiktige og langsiktige mål, som må være konkrete og målbare.

BLD er overordnet ansvarlig for den koordinerte politikken for funksjonshemmede. Men FFO har lite kontakt med dette departementet, og vi opplever at de ikke i tilstrekkelig grad tar rollen som pådriver og koordinator på området. Det er også en utfordring at Stortinget ikke har et tilsvarende overordnet ansvar forankret et sted. Det innebærer at vi ikke har en komité å adressere et krav om en helhetlig handlingsplan til.

FFO opplever at funksjonshemmede i statsbudsjettet for 2016 er «forsvunnet» i sektorene – for eksempel er ikke denne gruppen omtalt i Kunnskapsdepartementets proposisjon. Det kan skyldes en svært vellykket integrering – eller at gruppen har vi mistet fokus. Ut fra vår kunnskap om denne sektoren tror vi det siste er tilfellet. Alternativrapporten viser jo også at det er store hull i sektorene. En handlingsplan kan tette disse, og sikre at funksjonshemmede ikke forsvinner ned i dem.

# Flere funksjonshemmede i arbeid i kraft av fire-parts samarbeid

**FFOs krav:**

FFO ber regjeringen utarbeide en 5 års handlingsplan i samarbeid med partene og funksjonshemmedes organisasjoner for å få 10 000 flere funksjonshemmede i arbeid.

Det er fortsatt alt for mange funksjonshemmede som står utenfor arbeidslivet. FFO er bekymret for at sysselsettingen i denne gruppen ikke øker, og at det er 85 000 som ønsker seg jobb.

Å få flere med nedsatt funksjonsevne i arbeid er sammensatt og krever et tverrsektorielt fokus og samarbeid. FFO mener det er helt nødvendig å gå fram mer helhetlig og planmessig for å få til en endring. Samtidig er det hensiktsmessig å videreutvikle både eksisterende samarbeidskonstellasjoner og det virkemiddelapparatet som allerede finnes. Vi vil på denne bakgrunn be regjeringen i samarbeid med partene i IA-arbeidet og funksjonshemmedes organisasjoner, om å utarbeide en 5 års handlingsplan for å få 10 000 flere funksjonshemmede i arbeid.

Partene og myndighetene er i IA-avtalen enige om en forsterket innsats for å inkludere personer med nedsatt funksjonsevne i arbeidslivet, og regjeringen viser til[[2]](#footnote-2) at blant annet innsatsen i Jobbstrategien støtter opp under IA-avtalens delmål 2 rettet mot unge med nedsatt funksjonsevne. Det vises også til Arbeids- og velferdsetatens oppdrag i innsatsen for et mer inkluderende arbeidsliv innenfor IA-avtalens tre delmål. FFO mener dette ikke er tilstrekkelig for å nå IA-avtalens delmål 2 og da spesielt målet om å «*øke sysselsetting av personer med nedsatt funksjonsevne»*.

Det er behov for styrket innsats med ansvar og oppgaver på tvers av sektorer, og ut over NAVs oppfølging av unge med nedsatt arbeidsevne. Dette er et samfunnsoppdrag som må løses ved at man går sammen i et fire-parts samarbeid.

FFO mener en handlingsplan bør videreutvikle og finne fram til nye virkemidler innenfor disse målområdene, som er sentrale for å nå målet om flere funksjonshemmede i arbeidslivet:

* Et ikke-diskriminerende og likestilt arbeidsliv for funksjonshemmede.
* Flere funksjonshemmede som ansettes i det ordinære arbeidslivet.
* Et kompetent NAV-kontor som gir brukerne individuelt tilpassede arbeidsrettede tjenester.
* Bedre samarbeid på tvers av sektorer, spesielt mellom NAV, helsetjenesten og kommunen.
* Flere funksjonshemmede gjennomfører utdanning og annen jobbrelevant kvalifisering.
* Færre på trygd og flere i arbeid, og flere uføre som jobber i kombinasjon med uføretrygden.
* Arbeidsgiverne gis intensiver, og får støtte og oppfølging når de ansetter funksjonshemmede.

# Rammevilkår for funksjonshemmedes organisasjoner

**FFOs krav**:

* FFO ber om at tilskuddsordningen til funksjonshemmedes organisasjoner styrkes med 70 mill. kroner, og at det avsettes 10 mill. kroner til utviklingsmidler innenfor likemannsarbeid.
* FFO ber om at det opprettes en tilskuddsordning på 30 mill kroner til utvikling av opplæringsmodeller for brukermedvirkning og gjennomføring av kurs.

Forventningene til funksjonshemmedes organisasjoner øker samtidig som rammevilkårene svekkes. Tilskuddsordninger for funksjonshemmedes organisasjoner har over tid hatt en negativ utvikling. Andre inntektsmuligheter er blitt færre fordi vilkårene endres og strammes inn, som tilskudd fra legemiddelindustrien og lotterivirksomhet. Løftet om full momskompensasjon for frivillige organisasjoner slår sprekker. Søknadssummen øker mer enn tilskuddsrammen, og avkortningene blir større for hvert år. Tilskuddet til studieforbundene er under stadig press. Rammene er nominelt lavere i 2016 enn de var i 2001, samtidig som Studieforbundet Funkis har mer enn doblet aktiviteten. Vi opplever derfor at organisasjonenes rammevilkår ikke står i samsvar med de oppgaver de i stadig større grad skal ivareta.

Funksjonshemmedes organisasjoners virksomhet har stor betydning for den norske velferdsmodellen. Organisasjonene er tjenesteutviklere og entreprenører for myndighetene, og det stilles krav til profesjonalitet på det som leveres. I tillegg til lovpålagte medvirkningsstrukturer utvikles det brukermedvirkningsarenaer innen ulike forvaltningsorgan og i offentlige virksomheter. Stadig oftere trekkes brukerrepresentanter inn som eksperter. Når funksjonshemmedes organisasjoner skal bidra inn på disse arenaene, kreves det kompetanse hos brukerne.

Det er lovfestet brukermedvirkning knyttet til helseforetak, NAV og kommunale råd for mennesker med nedsatt funksjonsevne. Ansvaret ligger selvsagt til de ulike organene, men organisasjonene må frambringe gode representanter. Dette er ressurskrevende og i dagens ordninger kompenserer ikke dette.

Organisasjonene mottar tilskudd fra Barne-, likestillings- og inkluderingsdepartementet. Det kommer stadig flere organisasjoner inn i tilskuddsordningen, og i 2016 er det 132 som er tilskuddsberettigede. Bevilgningen økes ikke i takt med dette. I dagens regelverk stimuleres det ikke til utvikling av nye metoder og modeller mens det fra myndighetenes side pekes på organisasjonenes likemannsarbeid for å oppnå ulike mål.

FFO ber om at ordningen styrkes betydelig. Vi anslår et beløp på 70 mill. friske kroner i 2018 for å sette organisasjonene i stand til å møte krav som stilles. Innenfor denne økningen foreslår vi at det avsettes 10 mill. kroner som utviklingsmidler innenfor likemannsarbeid.

**Etablering av ny tilskuddsordning for brukermedvirkning**

Etterspørselen etter brukerrepresentanter innen vårt område har de siste årene økt kraftig, spesielt på helse- og omsorgsdepartementets område. Det gjelder blant annet forskning, brukermedvirkning i helseforetakene, og oppfølging av primærhelsemeldingen. Dette er ressurskrevende – også økonomisk. Det er behov for å få til en statlig støtteordning for systematisk opplæring og kompetanseutvikling for brukerrepresentanter. Bare gjennom skolering av brukerne kan vi sikre at våre representanter bidrar i utviklingen av gode tjenester.

Vi ser for oss en tilskuddsordning rettet mot landsdekkende organisasjoner av funksjonshemmede og kronisk syke der det er mulig å søke om å utvikle opplæringsmodeller for brukermedvirkning og gjennomføre kurs. FFO ber om at det etableres en statlig støttet ordning med en ramme på 30 mill. kroner i 2018.

Med vennlig hilsen

**FUNKSJONSHEMMEDES FELLESORGANISASJON**

 

John Berg-Jensen Lilly Ann Elvestad

Leder Generalsekretær

1. NOU 2016: 17 På lik linje, løft 8. [↑](#footnote-ref-1)
2. Prop. 1 S (2016-2017) Arbeids- og sosialdepartementet, side 70. [↑](#footnote-ref-2)